Papersnake/gushiwen huggingface dataset:
独居外寝偶薄寒侵体遂赋一律
汪真（宋代）

参差瓦上溥霜凝，酿得严寒渐渐增。
布被多年浑似铁，石床连夜恰如冰。
杯邀竹叶为兄弟，帐伴梅花作友朋。
酒醒依然眠不得，揽衣重整对青灯。
夜宿祥符寺晓钟有感
许琮（宋代）

一枕松风入夜寒，晓窗残月隔帘看。
梦回竹榻闻钟后，怅绝浮生出世难。
还今将军能舍宅，何妨陶令未之官。
此身合向山中住，丘壑由来号易安。
沈德远守衢州用林子长通判送行韵
袁说友（宋代）

宦海足风波，汹涌百态动。
更嗟为郡难，一木支桡栋。
利害秦越瘠，谤讟邹鲁哄。
区区美众口，于道竟何用。
一堕怨憎机，玉毁石可贡。
乡来羞染指，负此淮阳重。
公今上柯山，威望压群众。
州横车马冲，吏黠机巧共。
宽猛叹何适，往事成一梦。
利孔百已竭，举手下辄讼。
其难皆如此，要以人折衷。
如公补天子，轻重识抱瓮。
善刀而藏之，游刃真总总。
政成余啸坐，事定略衔控。
人生五马贵，愿公还旧供。
归来佐雄略，一洗潢池弄。
我方烟霞痼，尔若丹霄凤。
傥知下愚贤，应笑臧文仲。
洛阳
仝轨（清代）

几度崎岖过石林，鬓边愁见二毛侵。驼街白日千门冷，马市红尘十丈深。

山秃阁犹临阙塞，岸崩河欲到城阴。谁能唤起苏秦嫂，问尔何须叔有金。
次韵寄题建阳马氏亦乐园
刘克庄（宋代）

匹如迂叟洛中园，花竹依稀五亩宽。
梧树参天栖凤集，桧根入地蛰龙蟠。
翁求真乐希颜子，世着清名慕邴丹。
身是双溪前令尹，胜游蹉过不曾观。
治涂田
释正觉（宋代）

棋局未散芭蕉仙，樵夫柯烂海成田。
长堤抗潮人得路，淡水没胫牛加鞭。
天云晚晴深似绮，禾稻日藏浓如烟。
白米软炊供众饱，心空选佛石头禅。
舟过会稽山下因系舟游近村迨暮乃归
陆游（宋代）

六十齿发衰，岁月如逝波。
秦王酒瓮边，知复几经过？欣然舍画楫，仄步扪青萝。
一径入幽谷，四面闻樵歌。
白云忽破碎，翠木相荡摩。
潋潋春塘满，柳阴戏双鹅。
浮生百忧中，此乐顾岂多。
日暮吾其归，已恐烂斧柯。
题玄哲禅师影堂
张乔（唐代）

吾师视化身，一念即遗尘。岩谷藏虚塔，江湖散学人。

云迷禅处石，院掩写来真。寂寞焚香后，闲阶细草生。
上蔡太师生辰诗四首 其二
韩驹（宋代）

燕雀同欣大厦成，公归何处不欢声。全将和气还群物，不放纤欢点太清。

人指灵椿期寿考，天将神鼎待功名。诞辰正得三阳节，已与东君助发生。
午日玄笈岩送区启图
梁廷标（明代）

不用菱歌发楚倡，岩前急舸即三湘。离情何但千丝缕，映向云浮江水长。
升仙桥
汪遵（唐代）

题桥贵欲露先诚，此日人皆笑率情。

应讶临邛沽酒客，逢时还作汉公卿。
访饮妓不遇，招酒徒不至
刘兼（唐代）

小桥流水接平沙，何处行云不在家。毕卓未来轻竹叶，

刘晨重到殢桃花。琴樽冷落春将尽，帏幌萧条日又斜。

回首却寻芳草路，金鞍拂柳思无涯。
玉蕊花
郑域（宋代）

维扬后土庙琼花，安业唐昌宫玉蕊。
判然二物本不同，唤作一般良未是。
琼花雪白轻压枝，大率形模八仙耳。
山溪野路多见之，樵夫摧残如狝薙。
比之玉蕊似实非，金粟冰丝那有此。
花须中有碧胆瓶，别出珑总高半指。
清馨静夜冲九天，招隐瑶台女仙子。
乘风跃马汗漫游，偷折繁香分月姊。
紫茎柘叶荼釄条，少到寻常人眼底。
翰林内苑集贤阁，雨露承天近尺咫。
后生不识天上花，又把山礬轻比拟。
叶酸而涩供染黄，不著霜缣偏入纸。
江乡老少知此名，郑{左木右希布换右}瑒半无正字。
方言土谚胡舌讹，乌马成焉固应尔。
愁思
张煌言（明代）

枫落红残秋渐横，楚臣芰制正寒生。晚香爱插黄金菊，倚醉思寒白玉笙。

风急鼋鼍吹浪走，云高雕鹗负空行。欲知我独淹留意，露掌西京无限情！
句
张俞（宋代）

昔乃荆棘荒，今为蕙兰袭。
士开燕岳氏溪堂有溪山新月上江海故人同之句邀予及张仲实曹克明同足成之
杨载（元代）

置酒秋风里，凭阑野色中。溪山新月上，江海故人同。

纵浪情何新，留连燕未终。三鳣来上客，五马会群公。

积水输清气，微霞衒近空。将昏林尚白，及早稻先红。

新论追遐古，深情念困穷。尚观仪秩秩，未遂乐融融。

才著当朝杰，文誇命世雄。数君今日选，宜尔集南宫。
追和唐女冠鱼玄机十二韵
王彦泓（明代）

闺门文采羡玄耽，更有青溪妹第三。生小不窥青琐合，家常希换白单衫。

钗梁风定虫犹颤，裙衩花深蝶竞衔。雅谑引经推郑婢，狂诗送抱想吴男。

红儿诗里欢兼恨，素女图前笑带惭。想见隔屏声矻矻，似闻昵枕诉諵諵。

加餐意托琉璃匕，寄札愁凭玳瑁篸。岂有鹊头能助忆，愿为鸡舌与君含。

遥猜踪影心先妒，未接言辞性已谙。体自生香防姊觉，眉能为语任郎参。

发光可鉴千盘滑，唇味如饴一啮甘。记得那时偷近处，唾绒红点碧窗南。
送简殿丞赴阙
宋祁（宋代）

共治清淮北面州，何言分袂帐夷犹。
君还南阙双龙下，我驻东方千骑头。
未落林花延别醑，无穷堤草伴行舟。
怀人愬月劳劳意，自此相牵更倚楼。
中宫诗二首 其一
成公绥（魏晋）

殷汤令妃，有莘之女。仁教内修，度义以处。清谧后宫，九嫔有序。

尹为媵臣，遂作元辅。
涵虚阁玩玄猿孔雀
刘敞（宋代）

清池明夕景，高树含凉风。巴猿戏前槛，越鸟安深笼。

悲吟激清戏，文绣挥蒙茸。弱丧不自非，全生或为容。

旷然感真乐，达哉濠梁翁。
由潮州溯流而上驶风舟行甚疾
黄遵宪（清代）

借得南风便，无嫌上水船。千帆张鸟翼，一席尽鸥眠。

树若迎人立，桅随倚枕偏。篙师相对语，今夕且神仙。
抑
佚名（先秦）

抑抑威仪，维德之隅。人亦有言：靡靡不愚，庶人之愚，亦职维疾。靡人之愚，亦维斯戾。

无竞维人，四方其训之。有觉德行，四国顺之。訏谟定命，远犹辰告。敬慎威仪，维民之则。

其在于今，兴迷乱于政。颠覆厥德，荒湛于酒。女虽湛乐从，弗念厥绍。罔敷求先王，克共明刑。

肆皇天弗尚，如彼泉流，无沦胥以亡。夙兴夜寐，洒扫庭内，维民之章。修尔车马，弓矢戎兵，用戒戎作，用逷蛮方。

质尔人民，谨尔侯度，用戒不虞。慎尔出话，敬尔威仪，无不柔嘉。白圭之玷，尚可磨也；斯言之玷，不可为也！

无易由言，无曰苟矣，莫扪朕舌，言不可逝矣。无言不雠，无德不报。惠于朋友，庶民小子。子孙绳绳，万民靡不承。

视尔友君子，辑柔尔颜，不遐有愆。相在尔室，尚不愧于屋漏。无曰不显，莫予云觏。神之格思，不可度思，矧可射思！

辟尔为德，俾臧俾嘉。淑慎尔止，不愆于仪。不僭不贼，鲜不为则。投我以桃，报之以李。彼童而角，实虹小子。

荏染柔木，言缗之丝。温温恭人，维德之基。其维靡人，告之话言，顺德之行。其维愚人，覆谓我僭。民各有心。

於乎小子，未知臧否。匪手携之，言示之事。匪面命之，言提其耳。借曰未知，亦既抱子。民之靡盈，谁夙知而莫成？

昊天孔昭，我生靡乐。视尔梦梦，我心惨惨。诲尔谆谆，听我藐藐。匪用为教，覆用为虐。借曰未知，亦聿既耄。

於乎小子，告尔旧止。听用我谋，庶无大悔。天方艰难，曰丧厥国。取譬不远，昊天不忒。回遹其德，俾民大棘。
梦谒顾亭林先生墓得句云芒鞋踏遍七州土竹杖横挑四岳云九州历其七五岳登其四先生语也醒时记忆遂足成之
韩是升（清代）

秋窗忽作通幽梦，载拜亭林有道坟。落笔便关天下计，跨驴常载古今文。

芒鞋踏遍七州土，竹杖横挑四岳云。我是越江孤寄客，睡乡聊与奠斜曛。
题太白祠堂
喻良能（宋代）

长安酒楼歌管新，一曲乌栖泣鬼神。
狂客解龟同一醉，人人知是谪仙人。
秀华续咏 其六 郑旦
黄金石（清代）

芙蓉隔水映莲枝，同负倾城绝代姿。一样玉颜恩宠异，寒山空建爱姬词。
送刘禹锡侍御出刺连州
殷尧藩（唐代）

遐荒迢遰五羊城，归兴浓消客里情。家近似忘山路险，土甘殊觉瘴烟轻。

梅花清入罗浮梦，荔子红分广海程。此去定知偿隐趣，石田春雨读书耕。
青玉案·新腔一唱双金斗
吴文英（宋代）

新腔一唱双金斗，正霜落，分柑手。已是红窗人倦绣，春词裁烛，夜香温被，怕减银壶漏。
吴天雁晓云飞后，百感情怀顿疏酒。彩扇何时翻翠袖，歌边拌取，醉魂和梦，化作梅花瘦。
念奴娇·送张明之赴京西幕
刘仙伦（宋代）

艅艎东下，望西江千里，苍茫烟水。试问襄州何处是？雉堞连云天际。叔子残碑，卧龙陈迹，遗恨斜阳里。后来人物，如君瑰伟能几？
其肯为我来耶？河阳下士，差足强人意。勿谓时平无事也，便以言兵为讳。眼底河山，楼头鼓角，都是英雄泪。功名机会，要须闲暇先备。
水调歌头（送季修同希文去秀）
吕渭老（宋代）

十年禅榻畔，风雨扬茶烟。跳丸日月，未甘白发困尧天。江左风流才子，要伴江湖张翰，同泛洛阳船。酌酒情无尽，海燕绕船竿。

逼人来，功业事，不教闲。男儿三十，定当谈笑在堂间。老子婆娑贫态，闭户长须赤脚，他日要分残。禹浪桃花影，归棹正轻安。

|<何山道人水调歌头二十首一韵，余和之，计前后凡八首。道人之语，如谢康乐诗，出水芙蓉，自然可爱，余诚不足以继其后。呜呼，道人死矣，仙耶人耶，皆不知。俟如其数，焚香烧以与之。魂如有灵，当凌云一笑。
拟薄帷鉴明月
孙良器（明代）

晕泻深闺影，帷中怅独眠。
隔帘钩并曲，入手镜俱圆。
初疑含薄雾，翻似拂轻烟。
离别经秋暮，盈亏自岁年。
宿永固寺
戴表元（宋代）

小寺如山艇，坐来风雨宵。
榻子棕树影，馔带菊花苗。
亲近谈难亵，狐驯听不妖。
许由浑欠达，嫌到野中瓢。
坦然歌为刘贡士
程敏政（明代）

有儒一翁苍雪颜，家临蜀道清溪湾。彭城之系御史子，文采风流高蜀山。

青衫奉檄亦漫尔，宦邸一似山居閒。□□□□□□□，宅心要遣淳风还。

没江舍生拯妹溺，搆堂奉亲伤家艰。薛包友弟让田宅，阋墙紾臂惭区寰。

谈经不泥五行传，解绶才惊双鬓班。赋诗酌酒有馀乐，浮云世态宁相关。

寻幽直薄高㠝岏，照影下弄清潺湲。掀髯自致坦然号，雅意高情那可攀。

况翁令子已发轫，龙车有待归天间。上绳祖武继翁志，看渠接羽绕莱班。

亭前翠柏挺奇操，寿徵不老天难悭。十洲烟霞渺何许，百年岁月劳循环。

临风为赋坦翁曲，梦落西南山水间。
拟古闺怨三首
王炎（宋代）

为郎缝春衣，春尽郎未归。
羞见庭下花，一双胡蝶飞。
春日登临川青云亭故址
龚敩（明代）

青云亭子有遗基，晓蹋春阳信马蹄。十载干戈愁里见，百年歌马梦中迷。

雪消华盖三峰出，云捲金台五石齐。风物不因城市改，酒酣归路欲鸡栖。
走笔依韵和酬王彦霖四首
强至（宋代）

感旧情怀日日深，三春能几半晴阴。
醉题难尽当时意，啼彻春风羡暮禽。
花下醉中联句
李绛（唐代）

共醉风光地，花飞落酒杯。 ——李绛

残春犹可赏，晚景莫相催。 ——刘禹锡

酒幸年年有，花应岁岁开。 ——白居易

且当金韵掷，莫遣玉山颓。 ——李绛

高会弥堪惜，良时不易陪。 ——庾承宣

谁能拉花住，争换得春回。 ——刘禹锡

我辈寻常有，佳人早晚来。 ——杨嗣复

寄言三相府，欲散且裴回。 ——白居易
蔷薇
郑刚中（宋代）

一架蔷薇四面垂，花工不苦费胭脂。
淡红点染轻随粉，浥偏幽香清露知。
罗蔚村孝廉 其四
林朝崧（清代）

凄凄凉气入鸣虫，君去秋江正落枫。歧路不禁悲聚散，孤槎从此上穹窿。

恨无纻服贻吴札，聊把清樽劝孔融。别后莫忘书报我，要知九万里抟风。
题税轩新筑送青亭四首 其三
张矩（宋代）

白云尽处青山小，红雨飞时绿树新。佳致仗谁同管领，野禽啁哳话深春。
蜀中将归留辞韩相公贯之
欧阳詹（唐代）

宁体即云构，方前恒玉食。贫居岂及此，要自怀归忆。

在梦关山远，如流岁华逼。明晨首乡路，迢递孤飞翼。
雨后
韩淲（宋代）

鱼沼成吹沫，蛛檐落断丝。盆花半开合，阶草尽离披。

风静凉犹在，云低晓更迟。懒能寻枕簟，好去把锄犁。
次韵王巩元日
苏辙（宋代）

庭鹊营巢初一枝，余寒未便夹罗衣。
春风娜娜还吹霰，岁事骎骎已发机。
上国遨游谁信老，中年情味只思归。
和诗应觉添新懒，过兢空雁北飞。
送祖择之少卿学士出疆
苏颂（宋代）

四方专对昔难人，今辍文章侍从臣。
万里光华宣使指，百年恩信浃殊邻。
出关飞盖尘生路，度漠轻车雪拥轮。
少别书林还隔岁，归来期宴曲江春。
德公院
逯昶（明代）

翛然青莲宇，水绕山相向。老僧不出门，林下乐清旷。

今日有谁来，题诗在竹上。
游南山宿盘龙寺
赵抃（宋代）

盘龙得山名，寺占山之下。老师草庵居，后嗣广精舍。

禅流日益盛，寂照腾诗价。我来诲其徒，竞以相誇诧。

少林的的意，一语独无暇。默然坐明窗，孤蟾彻清夜。

迟晓登终南，行行与谁话。
菩萨蛮
石孝友（宋代）

花销玉瘦斜平薄。舞衣宽尽腰如削。困甚不胜娇。乌云横鬓翘。

双蛾颦浅黛。鸾镜愁空对。罗袖晚香寒。泪珠和粉弹。
偈公六十五首
释咸杰（宋代）

心同虚空界，示等虚空法。
证得虚空时，无是无非法。
哭殉难十公用前韵 其六 阁学质公范公
刘宗周（明代）

白日无光止水寒，臣心逾苦骨逾酸。时当阴雨忧方切，勉济云逾屯且盘。

致主有心归一德，招魂无厉逐偏安。南都应是神游处，羊祜碑前泪万般。
客中
蔡槃（宋代）

举酒吟诗易，居贫作客难，
一番思世事，半日倚阑干。
霜重竹篱薄，风高石径寒。
无言搔短发，望眼到长安。
寄冲退处士章詧
释真一子（宋代）

未遂山中吟，时闻世上音。
笑言失真诠，尘秽浊神襟。
归植南园芝，驰他北溟金。
千日勤耕耘，自然生瑶琳。
诉衷情（西湖）
陈造（宋代）

今朝人自藕州来。花意尚迟回。几时画船同载，云锦照樽罍。

铃齐外，已全开。是谁催。诗仙住处，和气回春，羯鼓如雷。
七夕诗
庾信（南北朝）

牵牛遥映水。
织女正登车。
星桥通汉使。
机石逐仙槎。
隔河相望近。
经秋离别赊。
愁将今夕恨。
复着明年花。
季长尽室来长沙留一月乃还邵阳作是诗送之
释德洪（宋代）

邵阳归去知几里，万顷斜阳渡湘水。一叶扁舟共看山，伯鸾德耀俱风味。

山中信宿不忍去，班草松间呼不起。波心月出卧不知，但爱松风吹醉耳。

朝来拾得浩荡春，雪英红雨纷桃李。大钟横撞山答响，遥知有寺藏层翠。

想见道人出迎客，犀颅戢戢三千指。王事得从方外乐，佳处迟留固其理。

何当更和宿山诗，要看云泉生逸气。
梨花忆
梅尧臣（宋代）

欲问梨花发，江南信始通。
开因寒食雨，落尽故园风。
白玉佳人死，青铜宝镜空。
今朝两眼泪，怨苦属衰公。
迎赦一首
晁说之（宋代）

灯头异花垂永夜，占云名日当有赦。
咄哉无烦汝报我，三年郊恩遍天下。
知人所知岂神圣，偷欢送喜真便佞，
犧卦箕疇汝讵知，冰冻火炎予不问。
曈曨日出迎赦来，沸渭颂声何休哉，
陛下万岁御九垓，王母献寿沧海杯，
更看正仗单于陪。
送冯判官之昌国
苏轼（宋代）

斩蛟将军飞上天，十年海水生红烟。
惊涛怒浪尽壁立，楼橹万艘屯战船。
兰山摇动秀山舞，小白桃花半吞吐。
鸱夷不裹壮士尸，白日貔貅雄帅府。
长鲸东来驱海鱿，天吴九首龟六眸。
锯牙凿齿烂如雪，屠杀小民如有仇。
春雷一震海帖伏，龙变海鱼安海族。
鱼盐生计稍得苏，职贡重修远岛服。
判官家世忠孝门，独松节士之奇孙。
经纶手段饱周孔，岂与弓马同等伦。
昼穷经史夜兵律，麟角凤毛多异质。
直将仁义化笞榜，羞与奸□竞刀笔。
吾闻判官昔佐元戎幕，三军进退出筹度。
使移韬略事刑名，坐使剽游归礼乐。
凤凰池，麒麟阁，
酬德报功殊不薄。九天雨露圣恩深，
万里扶摇云外廓。
忆曹禹疏
杨端本（清代）

余家渭水南，君家渭水北。盈盈渭川水，相望两岸侧。

君令泰山西，余客泰山东。峨峨泰岱山，巉岩横其中。

昔望渭水波，今望泰山巅。夜夜海边月，朝朝山外烟。
祁山歌上制帅闻敌退清水县作
吴泳（宋代）

祁山之西当太白，战士弯弓抱明月。
散烧烟火夜宿兵，遥见狼明一星灭。
明朝探骑前来报，为言敌死秦川道。
牌使前呼大队回，鹅车砲坐埋青草。
黄河口，清水明，
不声呜呼咽河不流。军中遗言更惨酪，
灵夏名王亦屠戮。中间被掠边丁苦，
牧放牛羊食禾黍。牛羊得食人转饥。
日想南朝拜降去。朝廷有道督府雄，
三磁之险风不通。健儿长鑰及马腹，
壮士劲弩当心胸。帐犀前把石门隘，
遥望红旗围尽解。舆师等第喝银帛，
三将同时赐金带。凯还吹落桃花风，
捷书屡奏甘泉宫。纶巾萧然羽扇净，
一字不说平夷功。离鸿迤逦集中泽，
鸦噪山火忙种麦。七方新堡高插云，
腐鼠何能更相嚇。书生每夕繙青史，
争战场中看千古。狸亡虎灭自有期，
天道何尝厌中土。灰城云亦戈剑明，
通衢夜白钟鼓清，更须公归戮力就太平。
再次竹溪韵三首
刘克庄（宋代）

谁云子建卷波澜，诗到黄初最可观。
无奈中衰变几起，不应例作晚唐看。
煎胶粘莫教春去，秉烛游谁管夜阑。
纵有闲愁天样大，此翁烂醉不相干。
景仁雨中同游南园
韩维（宋代）

暖日催花落夕曛，轻雷一夜变重云。
安舆少滞无多怪，涩雨怪风自古闻。
福唐张氏永思堂
张翥（元代）

自昔闽多士，吾宗世有人。共闻两孝子，永慕百年亲。

僾若音容在，巍然栋宇新。秋筵仍几杖，温鼎自淳珍。

草娱称觞地，花迎戏綵辰。流芳变春雨，精思动秋旻。

风教关民俗，文章藉史臣。声诗播休美，正为盛时陈。
隆庆
杨椿（宋代）

坤地厚鳌背，艮山比犬牙。
云根生夜雨，石刃凑朝霞。
蜀国关防壮，巴山道路斜。
送李泰伯归建昌
梅尧臣（宋代）

推天以知命，自古岂不然。
桓魋及臧仓，尝毁圣与贤。
後人何蹈及，其事实好还。
君居麻源谷，学礼如郑玄。
声名久已大，籍籍四海传。
昨因丞相举，便谓升云烟。
朅来太学馆，食贫向三年。
忽怀枌榆下，归思独绵绵。
得告许暂注，落莫求楚船。
捋髯沧江上，仰看饥飞鸢。
谁识鵷雏志，闲诵庄叟篇。
喜问里中儿，重到旧林泉。
洗荡俗尘垢，焚烈跨马鞯。
不向世路去，徒取愁肠煎。
鸡豚粗可养，禾黍亦足田。
不惭莎衣虫，以叶自包缠。
及其饱满时，曷异冠貂蝉。
君意我强写，虽慕何由缘。
寄馆中诸公
杨允元（宋代）

闻说宫花满鬓红，上林丝管侍重瞳。
蓬莱咫尺无由到，始信仙凡迥不同。
园林杂咏 其二
刘芳（明代）

捲帘怜雪色，此日忆袁安。篱菊疏还媚，长松拙更寒。

凌空孤塔迥，刺眼万峰攒。何得求羊侣，相将把袂看。
满庭芳 次筠邻主人咏牡丹原韵
顾太清（清代）

剪到秾香，清和天气，映空雾雨轻匀。这般态度，谁敢斗鲜新。

国色天香富贵，瑶池种、迥出凡尘。雕阑护，姚黄魏紫，深浅总宜人。

更谁相问讯，绡窗掩日，苔径留春。飐帘旌风软，花影清真。

不管杨花榆荚，肃端庄、一段精神。凝妆处，玉壶亲贮，词客醉芳茵。
张子为园林八咏 其六 小莲
孙觌（宋代）

莲渚红酣三丈日，苔矶轻飏一丝风。钓船篷底眠秋雨，谁遣南柯入梦中。
答梁伯遐山中见寄
欧必元（明代）

十载三城别，江鱼未易逢。自怜牛马走，空愧鹿麋踪。

水绕黄木湾，云深白雁峰。诗来叙离索，何日许相从。
首夏
释斯植（宋代）

新篁摇绿雨初晴，彩簟风生一枕清。昨日小亭幽梦觉，隔帘花影弄莺声。
陇西行四首·其二
陈陶（唐代）

誓扫匈奴不顾身，五千貂锦丧胡尘。
可怜无定河边骨，犹是春闺梦里人！(春闺 一作：深闺)
四景诗似欠一篇五更枕上足成之录呈西美司书
周必大（宋代）

甘寒何必柘为浆，也解逡巡造醴凉。
更喜鹤鸣添子和，休因荔进引蕉黄。
花如宋玉窥邻女，诗似刘郎问泰娘。
只欠西湖双画舫，便疑风景类钱塘。
洞仙歌
周云（宋代）

千崖滴翠。正秋高时候。橙黄橘绿又重九。有蓬壶仙子、赤鲤来绿，风云会，施展经纶妙手。

去年称寿处，北斗天浆，今夜天浆挹南斗。听笙箫云里奏，月满琼楼，瑶台上、拥出嫦娥观酒。

待脚踏层云倒天河，尽倾向霞觞，与君为寿。
柳絮
张夫人（唐代）

霭霭芳春朝，雪絮起青条。或值花同舞，不因风自飘。

过尊浮绿醑，拂幌缀红绡。那用持愁玩，春怀不自聊。
汴禅师自斲普照石 其二
元好问（金朝）

点化铅仍见，坚凝铁易穿。何年埋朽壤，此日睹青天。

古色秋烟重，哀音夜雨悬。有刀堪切玉，是镜不名砖。

佛荫沦空劫，书林结后缘。禅河一勺水，更拟就师传。
忆文正公尝欲卜居宜兴
邵宝（明代）

几年卜筑欲江东，阳羡溪山罨画中。
千里有情春草遍，一樽无地暮云空。
相州未得归韩老，汝颍犹堪葬长公。
曾说近游须馆我，吾亭今合号涯翁。
崧台石室隋志本名定山林惟乔以为别号赋诗赠之
黄佐（明代）

守玄栖定山，夙禀海鹤姿。周眄崧台外，巽坎涣以驰。

乘猋溯江崧，帝乡良可期。而吾谢尘坌，所信惟在斯。

抗志逮莘野，述业遵仲尼。委怀缅云月，琴书恒自怡。

彼流正浪莽，此定焉能移。陟岵谅有慕，采芳多紫芝。

持此北堂寿，愿言越期颐。
癸酉秋怀 其十四
屈大均（明代）

老始为人子，身归父母迟。谁令英霸器，自失乱离时。

日苦挥无力，天憎问有辞。秋霜肯相念，且莫鬓如丝。
一斛珠·寒冰初泮
佚名（宋代）

寒冰初泮。岭头一朵香苞绽。菡萏如画真堪羡。休逞随风、柳絮垂金线。月宫每嫖开较晓。寿阳又喜匀妆面。更闻何处鸣羌管。一曲一声、惹起神撩乱。
杂记五言十首
刘克庄（宋代）

洞达开堂奥，荒唐说刹尘。
儒醇明告子，释黠热瞒人。
恭读皇祖咏笔尖齐圆健四德诗敬依元韵
弘历（清代）

尖锐燕函贯，所当无不摧。大漠三巡狩，楼兰系颈来。

齐圣轶千古，飞白圣多能。以礼垂宏范，钦哉勖绍承。

圆覆符穹昊，雍熙制作详。卿云成什后，韶奏引归昌。

健行六十载，天地不言功。批黄常午夜，勤政是家风。
堤上
吕本中（宋代）

水上人家各系船，画旗何处插鞦韆。长堤缭绕人行外，古木槎牙鸟宿边。

敢为簿书嫌蹭蹬，却因升斗致留连。何时更鼓江南棹，一住越中三十年。
小雪前三日锺冠之约余侍老人行山舟发后洪入
洪咨夔（宋代）

止水搅不动，好山邀辄来。
松间寒月晚，似角两翁催。
送杨錥归隐
钱起（唐代）

悔作扫门事，还吟招隐诗。今年芳草色，不失故山期。

遥想白云里，采苓春日迟。溪花藏石径，岩翠带茅茨。

九转莫飞去，三回良在兹。还嗤茂陵客，贫病老明时。
江城梅花引 和白云赵宗簿自度曲
陈允平（宋代）

雨馀芳草碧萧萧。暗春潮。荡双桡。紫凤青鸾，旧梦带文箫。绰约佩环风不定，云欲堕，六铢香，天外飘。
相思为谁兰恨销。渺湘魂、无处招。素纨犹在，真真意、还倩谁描。舞镜空圆，羞对月明宵。镜里心心心里月，君去矣，旧东风，新画桥。
玩松竹
滕岑（宋代）

萧萧园中竹，不复数萱草，
苍苍池上松，岂更问苹藻。
二物吾所爱，难为俗人道。
竹如吾之节，松似吾之老。
烟雨风月中，形声俱媚好。
偈五首
释志璇（宋代）

瘦竹长松滴翠香，流风疏月度炎凉。
不知谁住原西寺，每日钟声送夕阳。
夏至遇金陵贡院天气犹凉风声如秋有感
王缜（明代）

正是南风天，故作北风景。客馆不成寐，展转发深省。
醉蓬莱
吴穆仲（宋代）

见处即已，无心即了。
中秋夜保安对月二首 其一
邓林（宋代）

久客逢佳节，幽怀满素襟。一年今夜月，千里故乡心。

酒谩和愁饮，诗聊遣兴吟。谁家思寄远，风外起清砧。
采莲（歇拍）
史浩（宋代）

其间有洞天侣，思游尘世。珠葆摇曳。华表真人，清江使者，相从密议。此老遨嬉。我辈应须随侍。正举步、忽思同类。十八公、方耸壑，宜邀致。夙驾星言，人争图绘。B146来鄞山甬水。因此崇成，四明里第。
再用九日韵答何邵卿二首
李石（宋代）

老蝶凌风作晚狂，小春争得媚寒乡。
池边团碧擎残雨，林末轻寒拒薄霜。
笑我何时书竹帛，似君依旧踏槐黄。
相寻一醉能来否，枉费公家压酒囊。
复和仲蟠二首 其一
薛季宣（宋代）

开缄豁豁皱眉舒，一首新诗酒一壶。寒食禁烟春已半，佳人倾国态悬殊。

园荒不减游群鹿，才尽应悲短续凫。有墨牡丹君种否，乡邦能借一畦无。
送杨伯可
陆文圭（元代）

齐鲁多平原，江浙田高下。
啊另如鱼鳞，土籍谁主者。
富人擅其利，失业了孤寡。
方今用周礼，天官出经野。
古法虽可行，必得奉行者。
杨君古循良，暨阳小民杜。
原职遍咨询，辞色每宽假。
经营始不扰，期集乃多暇。
实惠更困穷，先声走豪霸。
陇牛并卧书，邑犬不惊夜。
当年经行处，爱此憩棠舍。
鸠功首上计，列郡居其下。
倾城出送君，负童控赢马。
坐中有狂生，出位犹难喀。
均为受斋氓，称市不亲稼。
乡胥上下手，轻重意取舍。
仁公力救沿，立法宜少借。
圣明天广大，焉用究织罅。
议政罪甘诛，矧避官长骂。
酬梁文学羲年
李英（清代）

日落寒江罢钓回，食贫怀抱若为开。相思黄鹤楼前月，独对丹丘雪里梅。

旧业闻君当绝唱，新诗赠我见高才。谁知昨夜灯花焰，尺素劳传使者来。
题蜕龙洞·伏虎岩
佚名（宋代）

空岩深峻可栖真，猛虎温驯异类亲。
正节天师时憩此，逍遥忘返咏章新。
赠胡泟将军
王建（唐代）

书生难得是金吾，近日登科记总无。半夜进傩当玉殿，

未明排总到铜壶。朱牌面上分官契，黄纸头边押敕符。

恐要蕃中新道路，指挥重画五城图。
新春写怀
叶菁（明代）

习静观空万虑消，旁人休更说萧条。尘居自觉閒为上，世态谁怜贱转骄。

花鸟当春劳杖屦，溪山随意伴渔樵。十年奔走何为者，敝尽先人箧裹貂。
仙都山
苏舜元（宋代）

龙车凤辇入瑶上，辙迹高悬不可攀。
唯有风吹鼎湖水，青莲花叶落人间。
刘资政
岳珂（宋代）

公两登西掖，前后抗论数十疏，可谓刚且劲。而扈卫江右，遭时不竞。

斯亦可以言命矣。夫遗学所传，虽未足以尽乎平生，而亦足以见其行己之简敬也。
醉石
史尧弼（宋代）

有时醉浊清，随意眠小大。
何须酒池中，始了一生课。
自九里平水至云门陶山历龙瑞禹祠而归凡四日
陆游（宋代）

点点桃花糁绿苔，入门倚杖意悠哉！数声茶饭斋初散，一片溪云雨欲来。
老宿龙锺嗟独在，高松磊砢忆新栽。
世间万事俱难料，未死重游更几回？
戏酬卢秘书
王建（唐代）

芸香阁里人，采摘御园春。取此和仙药，犹治老病身。
别兄弟
盛锦（清代）

未斟别酒已伤神，四海终输同气亲。此去白云天万里，望归无复倚闾人。
华顶道院见三十六峰老农吴青霞题诗壁间寄赠
甘日懋（清代）

袖拂刚风倚天阙，忽见龙蛇气蓬勃。君从三十六峰来，独上莲花揽明月。

自是君身有仙骨，放歌长向烟霞窟。回头却笑韩退之，痛哭苍龙岭上时。
安宁温泉董北溪新建碧玉楼
杨慎（明代）

碧玉泉边碧玉楼，崇幽何羡采真游。清秋长笑惊山鸟，朱夏闲眠对水鸥。

孺子沧浪休濯足，高人剡曲漫回舟。衰年七帙重来此，何限相知半白头。
寄都省罗太尉
释智愚（宋代）

海涵山育气如春，内相声华中外闻。
纲纪禁庭天宠密，金当长染御炉熏。
答军司马诗
江伟（魏晋）

羁絷系世网，进退惟准绳。
偈颂一百三十六首
释惟一（宋代）

衲僧家，无本据。
鉴在机先，妙在转处。
问沤堂上半座平分，集云峰前孤风绝侣。
看看九万抟扶摇，垂天之翅摩云霄。
子畅尉曹秩满侍亲摄户掾于上饶赋诗二首以送之 其一
赵蕃（宋代）

游君父子间，情谊等骨肉。那知三年度，但谓一日足。

今晨复何事，溪头有行舳。临别惨莫言，裴回谩瞻瞩。
送赵伯泳涯侍郎守漫陵
王迈（宋代）

泉是梅溪遗爱乡，老倪复此种甘棠。
后来荐报西山政，归去全甘南物装。
籍甚三贤皆法从，勉哉一赵继循良。
万安桥上传佳话，七十年间四侍郎。
闲坐看书，贻诸少年
白居易（唐代）

雨砌长寒芜，风庭落秋果。窗间有闲叟，尽日看书坐。

书中见往事，历历知福祸。多取终厚亡，疾驱必先堕。

劝君少干名，名为锢身锁。劝君少求利，利是焚身火。

我心知已久，吾道无不可。所以雀罗门，不能寂寞我。
寿周枢密四首
曾丰（宋代）

一元发于春，万物收以秋。
公转播物钧，元气在笔头。
颐指役汉将，愿言似留侯。
功成早辟谷，寿与乔松侔。
和李智伯金石台不见旧题之作 其一
谢薖（宋代）

瘗鹤书踪逸少齐，华阳长使后人迷。姓名不得芙蓉手，何用全牛捧砚题。
酬乐天斋满日裴令公置宴席上戏赠
刘禹锡（唐代）

一月道场斋戒满，今朝华幄管弦迎。衔杯本自多狂态，

事佛无妨有佞名。酒力半酣愁已散，文锋未钝老犹争。

平阳不独容宾醉，听取喧呼吏舍声。
阮郎归（硕人生日）
李弥逊（宋代）

黄花犹未拆霜枝。今年秋较迟。六么催泛玉东西。登高庆诞时。

神仙事，古来稀。且为千岁期。戏莱堂上两庞眉。何妨举案齐。
含云寺书事六绝句
杨时（宋代）

北山山下一渔翁，形解心凝骨已融。
支枕睡余人寂寂，一轩明月满窗风。
天赐夫人词
郝经（元代）

八月十五双星会，佳妇佳儿好昏对。玉波冷浸芙蓉城，花月摇光照金翠。

黑风当筵灭红烛，一朵仙桃降天外。梁家有子是新郎，芊氏忽从钟建背。

负来灯下惊鬼物，云鬓欹斜倒冠佩。四肢红玉软无力，梦断春闺半酣醉。

须臾举目视傍人，衣服不同言语异。自说成都五千里，恍惚不知来此际。

玉容寂寞小山颦，俯首无言两行泪。甘心与作梁家妇，诏起高门榜天赐。

几年夫婿作相公，满眼儿孙尽朝贵。须知伉俪有缘分，富者莫求贫莫弃。

望夫山头更赋《白头吟》，要作夫妻岂天意。君看符氏与薄姬，关系数朝天子事。
沁园春 其二 寿淮东制置
洪咨夔（宋代）

饮马咸池，总辔昆崙，横骛九州。庆中兴机会，天生山甫，非常事庆，天授留侯。

左搏龙蛇，右驯虎兕，万里中原谈笑收。功名早，便貂蝉猎猎，飞出兜牟。

新氓无限欢讴。尽卖剑卖刀归买牛。正麦摇熏吹，黄迷断垄，秧涵朝雨，绿遍平畴。

眼底太平，不图再见，罗拜焚香青海头。从今去，愿君王万岁，元帅千秋。
送彦礼弟赴歙尉四首 其一
张纲（宋代）

莫辞官小路间关，趁取春风稳着鞭。无限清时推毂手，冲天何必待三年。
独立
蔡戡（宋代）

独立寒江上，萧然一秃翁。
梦魂惊雪浪，病骨怯霜风。
远树斜阳外，荒村暮霭中。
閒身无一事，樽酒与谁同。
春雨不闻百舌
顾况（唐代）

百舌春来哑，愁人共待晴。不关秋水事，饮恨亦无声。
次韵陈师仲主簿见寄
苏辙（宋代）

朽株难刻画，枯叶任凋零。旧友频相问，村酤独未醒。

山牙收细茗，江实得流萍。颇似申屠子，都忘足被刑。
柬竹院孚老
胡仲参（宋代）

别来旬日许，又过一分春。
因感尘中事，空惭物外人。
吟清便境静，语苦见情真。
近况知何似，篇诗得细询。
正仲入鄞叙怀送别二首 其二
舒岳祥（宋代）

此别未知长与短，一春风雨助凄然。欲随流水入城去，更系扁舟话柳边。

芳草斜阳新住蝶，落花飞絮乱啼鹃。雁苍山好须回首，便见秋风在眼前。
文宣王及其弟子赞
宋高宗（宋代）

子敛受封，爰居武城。
亹亹其间，翩翩共英。
抠衣时习，愿学日明。
诞敷孔教，爵里疏荣。
春日舟中喜晴三首 其一
刘弇（宋代）

雾敛云回雨却残，衣单犹尚怯朝寒。烟尘暗处江山窄，日月光来宇宙宽。

渔棹不忧滩浪险，客轮惟喜路程乾。关关珍重梢头鸟，每到晴中语亦欢。
题牧隐二首
袁说友（宋代）

年来厌索长安米，老去犹居大隐廛。
岂是红尘故相挽，枉令空愧牧牛篇。
和马承之古庙
苏舜钦（宋代）

庙貌空山里，垣颓入径斜。尚应名竹素，不复祭牲豭。

木暗鸮呼鬼，庭荒雀啅蛇。有灵从寂寞，慎勿学凶邪。
舟师
俞大猷（明代）

倚剑东冥势独雄，扶桑今在指挥中。
岛头云雾须臾尽，天外旌旗上下翀。
队火光摇河汉影，歌声气压虬龙宫。
夕阳景里归篷近，背水阵奇战士功。
冬暖
刘攽（宋代）

南瘴无消息，玄冥为失威。水深鸿雁宿，霜薄鹧鸪飞。

处处怜乔木，人人惯袷衣。生涯卑湿地，日饮自知机。
浮翠桥二首 其二
郭印（宋代）

竹间有寒流，四面浮苍翠。何必驾层空，萧萧尽秋意。
太后永寿寺方丈紫芝
释行海（宋代）

方丈山中草亦灵，参差小朵结菁英。
玉团紫气晴霞淡，金缕红光晓日明。
四皓自餐商谷稳，九茎曾见泰阶平。
蟠桃春色应同永，香比蟾枝此更清。
入南乡检旱纪所见
许及之（宋代）

分宜南北两乡分，路入南乡过所闻。荞麦满山明积雪，晚禾匝野涨黄云。

寸田必垦怜农父，五斗空餐愧令君。惜许早田成旱损，不成乐岁答民勤。
季梁谏追楚师
左丘明（先秦）

楚武王侵随，使薳章求成焉，军于瑕以待之。随人使少师董成。

斗伯比言于楚子曰：“吾不得志于汉东也，我则使然。我张吾三军而被吾甲兵，以武临之，彼则惧而协以谋我，故难间也。汉东之国，随为大。随张，必弃小国。小国离，楚之利也。少师侈，请羸师以张之。”熊率且比曰:“季梁在，何益？”斗伯比曰:“以为后图。少师得其君。”

王毁军而纳少师。少师归，请追楚师。随侯将许之。

季梁止之曰：“天方授楚。楚之羸，其诱我也，君何急焉？臣闻小之能敌大也，小道大淫。所谓道，忠于民而信于神也。上思利民，忠也；祝史正辞，信也。今民馁而君逞欲，祝史矫举以祭，臣不知其可也。”公曰：“吾牲牷肥腯，粢盛丰备，何则不信？”对曰：“夫民，神之主也。是以圣王先成民，而后致力于神。故奉牲以告曰‘博硕肥腯。’谓民力之普存也，谓其畜之硕大蕃滋也，谓其不疾瘯蠡也，谓其备腯咸有也。奉盛以告曰：‘洁粢丰盛。’谓其三时不害而民和年丰也。奉酒醴以告曰：‘嘉栗旨酒。’谓其上下皆有嘉德而无违心也。所谓馨香，无谗慝也。故务其三时，修其五教，亲其九族，以致其禋祀。于是乎民和而神降之福，故动则有成。今民各有心，而鬼神乏主，君虽独丰，其何福之有？君姑修政而亲兄弟之国，庶免于难。”

随侯惧而修政，楚不敢伐。
焦君以锦鸡为赠文彩可爱性复驯狎终日为家猫
张舜民（宋代）

鲁恭感物性能驯，因把华虫赠里仁。
虽有文章堪悦目，却无言语解谋身。
只愁猫犬常窥汝，胡不山林远避人。
好在旧笼还旧主，便当归放涧之滨。
管社山庄
侯凤芝（清代）

小园傍山麓，山势恍如削。游人行屡迷，奇石互参错。

孤藤嵌阴崖，崖断石不落。分茵坐其颠，远望烟漠漠。
重答和永叔
梅尧臣（宋代）

我家唯有一团月，挂在飕飕草屋东。
玉兔已为公取玩，更休窥望桂丛中。
夜宿芙蓉峰
林鸿（明代）

香刹瞰林丘，逢僧信宿留。风帘乘月卷，露簟犯凉收。

宿鸟微喧曙，明河澹泻秋。一经空寂境，人世漫沈忧。
荆州新秋病起杂题一十五首。病起见庭菊
齐己（唐代）

病起见庭菊，几劳栽种工。可能经卧疾，相倚自成丛。

翠萼低含露，金英尽亚风。那知予爱尔，不在酒杯中。
抱节
释行海（宋代）

凛凛清风上拂天，直持霜操透心坚。
最怜一种身难屈，燕雪餐毡十九年。
昌州寄永川赵尉
项安世（宋代）

此州大如斗，此县安得壮。
官有少府君，斯须一军张。
此君少年日，弄笔戏天匠。
能令枯树荣，解使涸泽涨。
风晚天戏之，千山万里瘴。
不畀龟自灵，小儿能薄相。
我于同辰游，拜君丈人行。
得书日十反，有烛夜千丈。
如何三命共，所设非所当。
巽君在床下，踞我著炉上。
此意岂宜蒙，临风颠回向。
西川独孤侍御见寄七言四韵…翰墨都捐逮此酬答诚乖拙速
羊士谔（唐代）

百雉层城上将坛，列营西照雪峰寒。文章立事须铭鼎，

谈笑论功耻据鞍。草檄清油推健笔，曳裾黄阁耸危冠。

双金未比三千字，负弩空惭知者难。
七月八日马上作
陆游（宋代）

沟水浸新月，街槐生碧烟。
明河七夕後，倦马五门前。
小市灯初闹，高楼鼓已传。
赋诗宽客恨，哦罢却凄然。
汉阳献李相公
刘长卿（唐代）

退身高卧楚城幽，独掩闲门汉水头。春草雨中行径没，

暮山江上卷帘愁。几人犹忆孙弘阁，百口同乘范蠡舟。

早晚却还丞相印，十年空被白云留。
买陂塘 其二
屈大均（明代）

买陂塘、半圆杨柳，荔枝偏要临水。鸳鸯教向珊瑚影，看杀宋香陈紫。

当小至。抛一颗、游鱼争唼扬冰翅。含霞吐绮。把黑叶离离，朱苞烨烨，消受当芳饵。

鸣琴去，舟逐兰苕翡翠。匏巴机赤忘矣。金盘玉箸休相忆，差与赤樱相似。

君且止。休钓国、桃枝用尽谁知尔。皤皤奈此。更酒浸芙蓉，丹调菡萏，笑逐采莲子。
东坡八首（并叙）
苏轼（宋代）

余至黄州二年，日以困匮，马人马正卿哀余乏食，为于郡中请马营地数十亩，使得躬耕其中。
地既久荒为茨棘瓦砾之场，而岁又大旱，垦辟之劳，筋力殆尽。
释耒而叹，乃作是诗，自愍其勤，庶几来岁之入以忘其劳焉。
废垒无人顾，颓垣满蓬蒿。
谁能捐筋力，岁晚不偿劳。
独有孤旅人，天穷无所逃。
端来拾瓦砾，岁旱土不膏。
崎岖草棘中，欲刮一寸毛，喟焉释耒叹，我廪何时高。
荒田虽浪莽，高庳各有适。
下隰种秔稌，东原莳枣栗。
江南有蜀士，桑果已许乞。
好竹不难栽，但恐鞭横逸。
仍须卜佳处，规以安我室。
家童烧枯草，走报暗井出。
一饱未敢期，瓢饮已可必。
自昔有微泉，来従远岭背。
穿城过聚落，流恶壮蓬艾。
去为柯氏陂，十亩鱼虾会。
岁旱泉亦竭，枯萍黏破块。
昨夜南山云，雨到一犁外。
泫然寻马渎，知我理荒荟。
泥芹有宿根，一寸嗟独在。
雪芽何时动，春鸠行可脍。
（蜀人贵芹芽脍，杂鸠肉作之。
）种稻清明前，乐事我能数。
毛空暗春泽，针水闻好语。
（蜀人以细雨为雨毛。
稻初生时，农夫相语稻针出矣。
）分秧及初夏，渐喜风叶举。
月明看露上，一一珠垂缕。
秋来霜穗重，颠倒相撑拄。
但闻畦陇间，蚱蜢如风雨。
（蜀中稻熟时，蚱蜢群飞田间，如小蝗状，而不害稻。
）新舂便入甑，玉粒照筐筥。
我久食官仓，红腐等泥土。
行当知此味，口腹吾已许。
良农惜地力，幸此十年荒。
桑柘未及成，一麦庶可望。
投种未逾月，覆块已苍苍。
农夫告我言，勿使苗叶昌。
君欲富饼饵，要须纵牛羊。
再拜谢苦言，得饱不敢忘。
种枣期可剥，种松期可斫。
事在十年外，吾计亦已悫。
十年何足道，千载如风雹。
旧闻李衡奴，此策疑可学。
我有同舍郎，官居在灊岳。
（李公择也。
）遗我三寸甘，照座光卓荦。
百栽倘可致，当及春冰渥。
想见竹篱间，青黄垂屋角。
潘子久不调，沽酒江南村。
郭生本将种，卖药西市垣。
古生亦好事，恐是押牙孙。
家有十亩竹，无时客叩门。
我穷交旧绝，三子独见存。
従我于东坡，劳饷同一餐。
可怜杜拾遗，事与朱阮论。
吾师卜子夏，四海皆弟昆。
马生本穷士，従我二十年。
日夜望我贵，求分买山钱。
我今反累生，借耕辍兹田。
刮毛龟背上，何时得成毡。
可怜马生痴，至今夸我贤。
众笑终不悔，施一当获千。
解佩令·脸儿端正
佚名（宋代）

脸儿端正。心儿峭俊。眉儿长、眼儿入鬓。鼻儿隆隆，口儿小、舌儿香软。耳垛儿、就中红润。项如琼玉，发如云鬓。眉如削、手如春笋。奶儿甘甜，腰儿细、脚儿去紧。那些儿、更休要问。
过彭泽县
项安世（宋代）

去家百里便言归，犹道无成白首非。万里青天行蜀道，此心何日得无违。
憩颜子予海山别业
释绍嵩（宋代）

群峰当户晓岚晴，杨柳风和日听莺。
郭外春山明锦绣，门前弱水即蓬瀛。
期登野阁闲应甚，来惯幽禽近不惊。
独凭栏干意难写，绿桑疏处哺牛鸣。
题王宪使沧浪阁
刘植（宋代）

城池浸空碧，鉴影复观心。
孺子去何在，此歌传至今。
一奁凉月白，万井市声沉。
坎止宁劳问，凭栏意独深。
花生日诗魏塘道中作
舒位（清代）

啼莺如梦送归艎，日子平分夜未央。
愿取鸳鸯湖里水，酿成春酒寄花尝。
锦堂春（正旦作）
葛立方（宋代）

气应三阳，氛澄六幕，翔乌初上云端。问朝来何事，喜动门阑。田云占来好岁，星翁说道宜官。拟更凭高望远，春在烟波，春在晴峦。

歌管雕堂宴喜，任重帘不卷，交护春寒。况金钗整整，玉树团团。柏叶轻浮重醑，梅枝巧缀新幡。共祝年年如愿，寿过松椿，寿过彭聃。
杂题
陆游（宋代）

黍醅新压野鸡肥，茆店酣歌送落晖。
人道山僧最无事，怜渠犹趁暮钟归。
乾明夜坐怀孙莘
释道潜（宋代）

余生飘泊犹断蓬，讵肯低回附根柢。兹焉得坎谩栖止，一日从根即轻逝。

淮南十月寒未苦，耿耿虚堂属宵外。

星辰错落挂檐庑，爽气侵寻入衣袂。桐叶声翻玉露圆，竹枝影扫金波碎。

安得南邻庞老翁，挥麈堂堂坐相对。
赐盛京将军阿兰泰
弘历（清代）

出寄干城入侍宸，据鞍矍铄尚精神。东都留守分明是，应领耆英会里人。
德寿春帖子八首
曹勋（宋代）

向晓天中月一痕，春阳先到凤凰门。
苑中斗草寻芳处，日日春熙奉至尊。
春日同诸子兰亭宴集
梁以蘅（明代）

胜会不可常，良时耻幽独。今日天气佳，相与上林麓。

历涧黄鸟鸣，随风幽兰馥。雨馀曲水流，泉声韵丝竹。

念彼千载人，旷然遗高躅。今兹挥一觞，欣对亦自足。
次韵冯孔武雪中简闻人簿乞炭
敖陶孙（宋代）

君不见朱门煌煌多近臣，豹胎煮蘼蜡为薪。
庭中盛设泼寒戏，炙手欲近还嗔人。
谁知曝背茆檐下，欲献要是山林真。
儿童抑搔皮肉软，日轮过中方欠伸。
悬鹑结驷两相笑，百年俱成一窖尘。
先生自是冷官样，要看入火红麒麟。
撚须自作咏雪唏，秘思蚤与相如亲。
蒲团拥裘结倍坐，别有絺綌君南邻。
愿回六龙照后土，施与万国无边春。
屑琼镂玉入肺腑，拍手一笑未吾贫。
贺新凉 叠韵再和
鲍之芬（清代）

逸句花生管。赋离居、西风落叶，乡心自遣。红豆从来多写怨，总是啼春莺燕。

谁画出、碧天凉汉。一片宫商云外度，顿铅华洗尽筝琶掩。

屈宋后，词人见。

赏心此夕还谁羡。想姮娥、白团扇底，佳期暗判。抛掷流黄机上锦，十二阑干倚遍。

也分领、客怀一半。何日秦楼联彩凤，续箫声、共待银河绚。

画屏暖，人无倦。
闾丘医视脉曰老人之脉如小春有感
楼钥（宋代）

老去光阴似小春，如何比得少年人。
君看桃李秋风后，纵有花开不是真。
三代门。成王
周昙（唐代）

成王有过伯禽笞，圣惠能新日自奇。

王道既成何所感，越裳呈瑞凤来仪。
虞坂行
邹湘倜（清代）

凉秋八月风卷沙，骅骝伏枥随盐车。不立天闲行地上，迁延虞坂深咨嗟。

崎岖坂路艰前进，执辔乖逢徒辇躏。忍屈气骨还清奇，休期支遁称神骏。

长嘶却立平原道，逐队驽骀龁枯草。皮毛相士千古同，英雄塞上风尘老。

冀野纷腾望若云，孙阳未遇难空群。顾盼据鞍犹示用，数奇谁识李将军。
次蔡介卿雪中风寄
蔡戡（宋代）

玄冥作意逞雄豪，陵压东君惨不骄。
一气回春何太晚，群阴见晛未全消。
漫夸呈瑞宜新麦，那似为霖救旱苗。
造物深机虽莫测，愿言六气自均调。
挽余正叔
赵蕃（宋代）

半生初未识，一见骤相亲。
九曲泛舟日，紫溪沽酒晨。
我曹俱蹇薄，吾子固真醇。
竟尔萦何疾，胡为遽没身。
阜城道中寒甚见雾淞匝树记之
凌义渠（明代）

非霜仍似霰，一夜遂封条。暧暧云垂幕，棱棱冻拆胶。

天公善刻画，世界等飘萧。映日珠缨络，迎风玉步摇。

参差漾水碧，远近障冰绡。玄圃熹微见，晶宫想像描。

编玑贯棘刺，屑粉遍林翘。茧散矜初丽，花腾惜早凋。

灾祥随地验，兵疫几时销。曷禁忧如灼，冲寒转郁陶。
题慈感寺极目轩 其二
李洪（宋代）

寺枕苕溪一曲，僧依城郭千家。客至未尝芡觜，我来恰及荷花。
赠韩逈
李师中（宋代）

未衰前已得悬车，骨立清风八十余。
松竹最宜贫宅舍，江山遍照白髭须。
送马戴书记之太原
薛能（唐代）

一曲大河声，全家几日行。从容长约夜，差互忽离城。

镇北胡沙浅，途中霍岳横。相逢莫已讯，诗雅负雄名。
杂诗四首
王中立（宋代）

独跨苍虬下太清，春风万里月华明。
因君感激为君说，凿破天机我也惊。
避暑女冠
李益（唐代）

雾袖烟裾云母冠，碧琉璃簟井冰寒。

焚香欲使三清鸟，静拂桐阴上玉坛。
兰溪解舟四首
杨万里（宋代）

只愁滩浅阁行舟，到得江深又不流。
水鸟避人飞不彻，看他没去看他浮。
郊庙歌辞。享太庙乐章。严和
佚名（唐代）

肃肃清庙，赫赫玄猷。功高万古，化奄十洲。

中兴丕业，上荷天休。祗奉先构，礼备怀柔。
过鸿山访孟伯坚周履道不遇
谢应芳（元代）

班马文章驾并驰，云龙追逐去何之？门前流水垂杨柳，屋上青山叫子规。

三月又逢修禊日，一觞还忆太平时。可怜潦倒无家客，满目风尘两鬓丝。
偈颂七十一首
释了惠（宋代）

陪尽老精神，杯盘越样新。
谁知村店面，难劝御楼人。
往时
赵蕃（宋代）

往时听说严州水，试向经行觅旧痕。
尚有浮槎栖古木，可怜万壑势并吞。
谒昭烈祠
梁维栋（明代）

昭烈祠中忆汉庭，云移鹿走泪零零。生怜炎祚分三鼎，死恨曹瞒漏五刑。

风急尚闻龙战野，月明还睹马摇铃。漫将成败英雄论，千古君臣照丹青。
法驾导引
陈与义（宋代）

子歌词以侑，凡九阕，皆非人世语。或记之以问一道士，道士惊曰：“此赤城韩夫人所制水府蔡真君法驾导引也，乌衣女子疑龙”云。得其三而亡其六，拟作三阕

朝元路，朝元路，同驾玉华君。千乘载花红一色，人间遥指是祥云。回望海光新。
金风玉露相逢曲 丙寅中秋，是日秋分
顾太清（清代）

天光如水，月光如镜，一片清辉皎洁。吹来何处桂花香，恰今日、皎分秋色。

芭蕉叶老，梧桐叶落，老健春寒秋热。须知光景不多时，能几见、团圆佳节。
祥符喜长老请赞
释心月（宋代）

三岩日暖经行地，双径风清宴坐时。昔不少年今不老，如何描邈使人知。
蔷薇花一丛独死，不知其故，因有是篇
白居易（唐代）

柯条未尝损，根蕟不曾移。同类今齐茂，孤芳忽独萎。

仍怜委地日，正是带花时。碎碧初凋叶，燋红尚恋枝。

乾坤无厚薄，草木自荣衰。欲问因何事，春风亦不知。
昭潭十爱
梅挚（宋代）

我爱昭州士，平居富塾庠。
兴贤遵汉诏，论秀美周乡。
艺苑蒲开牒，书堂缥结囊。
蟾宫前后进，一一手间香。
和刘道原骑牛歌
陈舜俞（宋代）

陈子无能久弃废，骑牛入山学遁世。
刘子有道忧天下，欲取相遁乘驷马。
二子相逢湖水头，进退两忘俱未酬。
长歌对市人，闻者应揶揄。
君不见蔡泽不相终跃马，甯戚未遇先饭牛。
腰悬六黄遁，廪食万户侯。
人生顾何常，古来海水生柔桑。
少华一峰已为谷，白日西出明朝阳。
男儿盖棺事乃了，目睫荣悴空悲凉。
水之曲，山之傍，
岁穷且饮酒，富贵无相忘。
题李子弄瀑采兰图
屈大均（明代）

君边一瀑布，喷薄出云烟。若非三叠水，定是九屏泉。

复有丛兰好，长含清露妍。无心似秋色，空外莫能传。
禽言九首·提葫芦
刘克庄（宋代）

朝愁暮愁愁不已，生为愁人死愁鬼。
百禽唯尔尤可喜，劝我移住醉乡里。
刘伶毕卓善自谋，生前死后不识愁。
耕云寮即事三首 其三
尹廷高（元代）

松风远觉瀑声来，池畔明窗对竹开。睡醒方知凉是雨，凤仙花落满苍苔。
寄别季桐庐
方岳（宋代）

一湖寒渌记传杯，三见孤山雪底梅。
脱我素冠惟骨在，听君清话得眉开。
底须政事喧京辇，例合诗人管钓台。
债县近来那可向，江山虽美盍归来。
题来青亭
德祥（元代）

西马桥分一水湾，来青亭子在其间。一方席上长留客，三尺窗中只见山。

落地浮云须急扫，当檐繁木要频删。轻岚嫩紫无朝暮，肯与閒情数往还。
和君贶宴张氏梅台
司马光（宋代）

京洛春何早，凭高种岭梅。
纷披百株密，烂漫一朝开。
青女工粘缀，霜娥巧剪裁。
昆山云满谷，蓬堵浪成堆。
势拥樽前合，香从席下来。
蜺旌羾天起，练甲洗兵回。
不使光风散，曾无夜色催。
人稠衣馥郁，地狭舞徘徊。
民服召公化，时推何逊才。
淹留文酒乐，璧月上瑶台。
集句和太白水西韵
管向（宋代）

绝景西溪寺，分明见城郭。
绿水缬清波，青苔照朱阁。
石迳无纖尘，杨花共纷泊。
香刹中天起，野泉当案落。
蛇龙蟠古根，院竹翻夏箨。
李侯金闺彦，颇多宛陵作。
韵与金石谐，遗声寄寥廓。
何人继其踪，佳游屡前诺。
藻侄比课五言诗，已有意趣，老怀甚喜，因吟
范成大（宋代）

学业荒呻毕，欢悰隔笑监。
入秋复先幕，过夏亦疏帘。
门客嗔愁思，家人献吉占。
尤怜小儿女，时报鹊鸣檐。
口占示禅师
王安石（宋代）

去岁别南岳，前年返泐潭。
临机一句子，今日遇同参。
水调歌头（送谢倅之临安）
张孝祥（宋代）

客里送行客，常苦不胜情。见公秣马东去，底事却欣欣。不为青毡俯拾，自是公家旧物，何必更关心。且喜谢安石，重起为苍生。

圣天子，方侧席，选豪英。日边仍有知已，应剡荐章间。好把文经武略，换取碧幢红旆，谈笑扫胡尘。勋业在此举，莫厌短长亭。
睡蝶
罗泰（唐代）

繁英采采拾香红，倚倦还栖锦绣丛。湿透粉裳愁夜雨，低垂玉版怯春风。

魂归庄室应同化，梦与南柯杳不通。向晓却应谁唤醒，莺声遥在百花中。
宿万安寺
田特秀（金朝）

长途鞍马倦黄尘，喜见空岩万叠云。漫漫野烟迷去鸟，萧萧林叠带残曛。

苔封老桧龙鳞起，石碍流泉燕尾分。夜敞松窗耿无寐，一庭萝影月纷纷。
金陵杂兴二百首
苏泂（宋代）

石头城上更高层，与客携壶试一登。
屈曲江流学秦篆，春风应是李阳冰。
新霁望岐笠山
梅尧臣（宋代）

北望直百里，峨峨千仞青。
断虹迎日尽，飞雨带龙腥。
阴壑烟云畜，阳崖草木灵。
登临终不厌，时许到兹亭。
过江宁
何绛（明代）

生无谐俗骨，雅性在山水。江淮与河汉，涉历非今始。

暮春理轻策，忽来五千里。今陵旧陪京，严城高百雉。

我行骑敝驴，落日过都市。父老为我言，未语先垂涕。

六街址尚存，高台平似砥。宫阙禾黍中，瑟瑟秋风起。

独有秦淮流，千年不复改。异哉秦始皇，金埋王气死。

天道本好还，二世亦已耳。
九子浴九首 王职方锦夫 
李梦阳（明代）

职方昔垂髫，邂逅在梁汝。游关匪豹隐，攀邵遂鸾翥。

鸿词振宛洛，一一中音吕。访戴谅不惜，纵凫非所许。
荆州亭 夜凉梦至白水洞见起新、起毅
周贻繁（清代）

梧叶一声细响。湘簟夜凉初爽。忽地御冷风，人在清溪碧嶂。

执手喜销悒怏。醒忆癯然形状。会得梦来因，只合随时调养。
赠越僧岳云 其二
温庭筠（唐代）

兰亭旧都讲，今日意如何。有树关深院，无尘到浅莎。

僧居随处好，人事出门多。不及新春雁，年年镜水波。
试院呈上官御史
孔武仲（宋代）

当年容与乐虞庠，今日抡才道更光。
但爱襟怀无岸谷，不知衔位带风霜。
气锺海上仙山秀，袍拥天边玉树香。
衡鉴赖公归一律，明朝归马快腾骧。
偕簿尉过石照山祷雨 其二
虞俦（宋代）

怪生斗水蓄风雷，唤取龙神睡觉来。火急共为诗准备，却愁头上雨相催。
泊楚州锁外六首
张耒（宋代）

水榭疏帘秋夜凉，清歌一曲釂瑶觞。
明朝回首高城处，只有西风却断肠。
江西壬辰秋大旱饥临江守王幼学监簿极力救民
戴复古（宋代）

天续饥民命，神知太守心。
骄旸化霖雨，六月借春阴。
早稻先秋熟，晚田储水深。
去年饥欲死，不料到于今。
纪中表试案
郑光业（唐代）

新糊案子，其白如银。入试出试，千春万春。
百粤吟 其一
陈堂（明代）

粤王台上气萧萧，万木惊秋景寂寥。马首凭陵伤苜蓿，鹊巢栖断怨鸱鸮。

笳声月落心如折，雁字风高影欲摇。野老临江空怅望，乘槎欲泛海边潮。
上林春 咏燕
蒋英（蕊仙）（清代）

紫燕初归庭宇。画帘来去。呢喃软语话多时，如欲和侬住。

问尔乌衣旧主。此时何处。裁红剪彩舞春风，管领著，花千树。
由光香精舍往潭南老屋
李达（明代）

潭北寺斫竹成秃，潭南大竹森覆屋。中间潭水秋渟澄，山月往来相映烛。

北寺月转白昼明，南屋昏翳抱幽独。指月曾无看竹心，种竹肯作望月想？

各以所得限一边，我异于是契真赏。于北得月挹婵娟，于南看竹喜倔强。
送顾朝肃出守虔州
朱多炡（明代）

暂息青骢驾紫骝，竹符新剖治虔州。署中望阙孤台耸，江上行春二水流。

气候不齐连岭海，土风相杂半闽瓯。停车试问廉泉在，要识澄清顾醴侯。
听雨
谢翱（宋代）

山厨压炊烟，野雨起薄莫。孤客卧空床，不识门前路。

回风已若休，入壑忽如赴。荒林啼鬼车，往往不见处。

邻翁起厌胜，咒作禹馀步。听雨杂咒声，起歌助其语。

咒静雨亦止，还眠向窗曙。
许著作挽章
吕祖谦（宋代）

清文丽藻百川增，窘步追随愧不能。
麟趾差肩台岌岌，雁飞联翼塔层层。
莼鲈归兴都门酒，薤露悲歌大队灯。
独向梁间诵遗句，寒松衰菊绕崚嶒。
【黄钟】刮地风　别思
赵显宏（元代）

莫唱阳关且住者，怕听三叠。雕鞍去后早来些，争忍离别？舞台歌榭，好天
良夜。美满恩情，等闲抛撇。鸳鸯简再摺，平安字怎写？即渐里瘦了人也。春日
凝妆上翠楼，满目离愁。悔教夫婿觅封侯，蹙损眉头。园林春到，物华依旧。并
枕双歌，几时能够？团圆日是有，相思病怎休？都道我减了风流。慵整云鬟懒画
眉，此恨争知！有情何怕隔年期，总是呆痴。清明天气，女流闲戏。斗蹴秋斗，
有情无意。杨花正乱飞，莺声不住啼，睡梦里过了寒食。人比前春瘦几分，掩过
唐裙。思君一度一销魂，生怕黄昏。银挑尽，绣帏孤闷。切切悲悲，有谁亻秋
问口儿里怨恨，心儿里自忖：谁教你待做夫人？　叹世
昨日街头唤小哥，早两鬓婆娑。云间乌兔似撺梭，老了人呵。琴堂难坐，林
泉堪卧，山鸟山花，尽供吟和。清闲怎似他，功名不恋我，因此上落落魄魄。安
乐窝中且避乖，倒大优哉。寒梅不顾栋梁材，别样清怀。小庵茅盖，主人常在。
缄口藏舌，坐观成败。韩元帅阵开，楚重瞳命衰，汉高皇拆了坛台。
渔庄为魏济民赋
宋无（元代）

彭泽归来菊未荒，便投簪绂弄沧浪。一篷烟火莼鲈兴，数亩茅茨橘柚香。

欸乃几时歌古调，籧篨何处避残阳。钓閒若枕图书卧，应被人称是墨庄。
南山有佳色 其二
王应斗（明代）

萧疏岚影乱芙蓉，濯濯迎熏挺数峰。才见飞猿穿绝峤，又惊舞鹤下孤松。
题金尚书所藏画四首 其四 梨花鸲鹆
邓林（宋代）

红紫酣春醉复醒，洗妆谁把玉壶倾。寒泉可是能言鸟，为向东风说此情。
颂古二十六首
释嗣宗（宋代）

千年石虎产麒麟，一角通身五彩明。
金锁玉关浑掣断，毗卢界内鼓烟尘。
用韵答厉辅卿 其一
洪咨夔（宋代）

坐穷无过客，失喜得吾侪。材逸类淮海，诗清如简斋。

山明知玉气，水涸见霜涯。期子进此道，为亲生好怀。
枯崖韵速藏叟和篇
胡仲弓（宋代）

暗尘侵古镜，抱膝月台吟。
大吕呼不出，小诗留至今。
五言诗未下，什袭意何深。
莫是推敲了，禅余自赏音。
假中枉卢二十二书亦称卧疾兼讶李二久不访问…戏李二
韦应物（唐代）

微官何事劳趋走，服药闲眠养不才。花里棋盘憎鸟污，

枕边书卷讶风开。故人问讯缘同病，芳月相思阻一杯。

应笑王戎成俗物，遥持麈尾独徘徊。
宫词 其八十一
赵佶（宋代）

寒食风光淑景时，宫娥装束斗珠玑。呼卢尽日随朋侣，将掩严闺始欲归。
道旁店
杨万里（宋代）

路旁野店两三家，清晓无汤况有茶。
道是渠侬不好事，青瓷瓶插紫薇花。
次曾德宣竹窗之韵
黄裳（宋代）

导彼清泠泉，育此婵娟身。幽哉窗户间，猗猗窥鳞鳞。

有霜能独留，无德难相亲。乃闻曾子风，嗜好非今人。
走笔送王琪
梅尧臣（宋代）

江南二月草青青，送子归时已满汀。
谁信而今有忠义，只知七日哭秦庭。
送俊兄归桃源省母
释绍昙（宋代）

故国胡尘蔽不开，拿舟深入武陵家。
野桃花映娘生面，莫学灵云眼著沙。
寿少司徒王见峰公七十公原以终养家居者
余继登（明代）

葵藿原倾日，桑榆转慕亲。祗缘寸草意，早乞老莱身。

静久忘簪绂，情恬爱角巾。朝端曾让德，闾里尽归仁。

参伯誇难弟，中丞有嗣人。无营神自王，不竞性弥醇。

骏誉推三达，鹤龄始七旬。莫言今白发，遂尔厌红尘。

世事多新态，君王忆旧臣。应知虚鼎席，伫见下蒲轮。

致主心仍壮，匡时道益振。东山高卧起，曳履上星辰。
跋白乐天慵屏图
耶律楚材（元代）

三杯兀兀元如道，一觉昏昏恰似真。不识香山慵睡意，知音自有个中人。
渔家傲·我有光珠无买价
佚名（宋代）

我有光珠无买价。光明常照芝田下。更没之乎并者也。知音寡。田间谁是能行者。一万精光浑守舍。四百四病都齐罢。透出火龙归造化。回仙驾。更无一点尘随马。
马公著见山楼
袁华（明代）

徙倚霜林万木秋，好山都在马家楼。大江西上经秦望，巨壑东倾见沃洲。

半夜书声天外落，四檐云气座间浮。登高作赋休怀土，拟汎星槎问斗牛。
送云季昭
胡奎（元代）

有美云夫子，河间好弟兄。多才谙世事，一见遂交情。

奇论诸生谙，雄谈四座惊。夜吟催烛换，晨讲候钟鸣。

凿井思泉及，为山待篑成。图探河马秘，书赞洛龟灵。

礼重春秋祀，名高月旦评。历经三闰月，天转九周星。

远近皆知化，西南喜得朋。广文延郑老，同舍识袁宏。

春郭花边酒，秋窗雨外镫。字临怀素草，诗寄剡溪藤。

蹋月多寻友，看云或访僧。襟期恒坦坦，履践必兢兢。

相见嗟何晚，先生自此升。治安须贾谊，授业望阳城。

祖道歌初发，炎天暑尚蒸。片帆悬碧落，斗酒醉金陵。

阿阁思巢凤，天池拟化鹏。壮怀今若此，离思祗难胜。

昼漏趋青琐，秋河近玉绳。榜看题后墨，壶出赐来冰。

太乙珠联纬，蓬莱翠作层。河清还献颂，旭日在觚棱。
初秋露坐作短歌
陆游（宋代）

房星纵，心星横，斗牛阑干河汉明。
青天露坐性所乐，不觉庭树秋风生。
秋风摇落君勿悲，明年花开还满枝。
人生衰谢则已矣，宁复鬒发童颜时！
蔡子应郎中挽诗二首
李弥逊（宋代）

三生曾结在家因，半世相从渐老身。
曲几团蒲分夜静，斜风细字寄情亲。
伯牛命矣元非病，桑户嗟来已反真。
我亦无心趁哀乐，每怀前事一伤神。
代黄仲本贺赵漕
虞俦（宋代）

岳镇凝华久，天潢析派初。长庚秋入梦，佳气夜充闾。

奕叶兰同茂，怀珠玉不如。词章贺白右，经术向歆馀。

已近长安日，聊登使者车。著鞭先禁路，储宝镇皇居。

家世曾重席，王门昔曳裾。弹冠惭似续，入幕借吹嘘。

愿献长生箓，何须鸿宝书。黑头须两地，玉带拥金鱼。
幽闺
程洵（宋代）

幽闺有美人，终宵抱长叹。念彼远征客，风露如许寒。

耿耿不成寐，怅然理哀弹。离鸾韵纤指，曲终泪阑杆。
菩萨蛮（十一之七）
贺铸（宋代）

子规啼梦罗窗晓。开奁拂镜严妆早。彩碧画丁香。背垂裙带长。

钿铮寻旧曲。愁结眉心录。犹恨夜来时。酒狂归太迟。
白苎辞
童珮（明代）

秋风起，白露垂。
天涯客子夜索衣，箧中惟有江南苎，一片银丝万行泪。
犹是前年暮春寄，寄时不为秋风寒，此夜却同秋月看。
藤枕
郭印（宋代）

剡藤新织就，一榻共清凉。
琥珀珍难得，龙头贵莫当。
不辞拳石冷，宁羡锦囊香。
梦觉华胥乐，神怡四体康。
不和三叠戏作三绝句呈培才一噱 其三
方仁渊（清代）

叠韵从来是蔗渣，笑他坡老作尖叉。先生尽有惊人句，莫向时人学画蛇。
解语花 吊齐女
沈湘云（清代）

晴岚窈窕，绣岭周遮，一带残阳浅。荒坟草掩。行楸外、不见吴宫浅面。

鸟啼花晚。抛残了、画裙罗扇。秋到也，凋尽白杨，未觉悲风减。

孤魄羁留谁管。算嫁女和戎，琵琶合传。一声低唤。

滴椒酒、顿首深深拜奠。邮亭旅馆。料死后、芳魂同怨。

只他年，寒食清明，谁把湘云唁。
九日至江州问王使君
蔡孚（唐代）

九日浔阳县，门门有菊花。白衣今送酒，若个是陶家？
和少府崔卿微雪早朝
王建（唐代）

蓬莱春雪晓犹残，点地成花绕百官。已傍祥鸾迷殿角，

还穿瑞草入袍襕.无多白玉阶前湿，积渐青松叶上干。

粉画南山棱郭出，初晴一半隔云看。
南宫夜直宿见李给事封题其所下制敕知奏直…以诗寄
令狐楚（唐代）

番直同遥夜，严扃限几重。青编书白雀，黄纸降苍龙。

北极丝纶句，东垣翰墨踪。尚垂玄露点，犹湿紫泥封。

炫眼凝仙烛，驰心袅禁钟。定应形梦寐，暂似接音容。

玉树春枝动，金樽腊酿醲.在朝君最旧，休浣许过从。
次韵昌甫寒食 其二
韩淲（宋代）

三年寒食在天涯，老觉心情不为花。细雨随风初语燕，乱云藏日欲归鸦。

无才圣世空狂望，有命王城莫苦嗟。南北两山青草遍，故园疑并野人家。
句 其三
徐仲谋（宋代）

郡城重叠耸危楼，最爱清风景物优。
滩下候风 其一
刘谦（清代）

迈迈夫何如，岁聿其暮矣。终日对寒山，闻此滩流驶。

荒林乱风叶，繁声悲远耳。夜阑霜天高，悄然长途倚。
丁丑冬至有感
安定（清代）

懒逐羊扬道阻修，命逢磨蝎更须休。非无蕉鹿三更梦，尽付莲池五笔勾。

封酒欣同知己会，敲诗直与古人谋。胸中垒块消融尽，肩上穷来不着愁。
杂诗二首 其二
宗臣（明代）

灼灼园中葵，结根高树林。绿叶甤紫芬，芳华人所钦。

白日岂不照，高林蔽其阴。中怀抱赤素，谁为见予心。

予心何足惜，惜此日西颓。白日如可待，高林有时摧。
书影梅庵忆语后 其一
黄虞稷（清代）

珊瑚枕薄透嫣红，桂冷霜清夜色空。自是愁人多不寐，不关天末有哀鸿。
王华还金
佚名（南北朝）

王华六岁，与群儿戏水滨，见一客来濯足，以大醉，去，遗所提囊。取视之，数十金也。公度其醒必复来，恐人持去，以投水中，坐守之。少顷，其人果号而至，公迎谓曰：“求尔金耶？”为指其处。其人喜，以一铤为谢，却不受。
次韵钟令
王庭圭（宋代）

闲举酒兵挑一战，愁城欲下战方酣。且烹北苑龙香茗，暂脱东禅鹘臭衫。

有志干时君自许，无钱使鬼我何堪。江湖寂寞生涯尽，对客不应容易谈。
观潮阁
王奕（元代）

南岸客来过北岸，浙山尽处见闽山。
清秋井邑棋枰里，落日汀洲画轴间。
清秋述怀倒前韵三首 其一
于谦（明代）

老态潜从鬓里占，几番览镜立脩檐。仕途无愧甘清白，世味何须论苦甜。

晚谷迎风青穗舞，嘉蔬出土翠茎纤。壮怀不逐秋容变，一任萧萧雨满帘。